Fordeling af flygtninge i 2015 
Sagsfremstilling 
17.    Fordeling af flygtninge i 2015  
                                                                                                                        Åbent 
Sagsnr.: 326-2015-8510        J.nr.: 15.40.15            Per Skov.: 326-2015-47257 
  
[adresse] 
I december 2014 udmeldte Udlændingestyrelsen en forhøjelse af landstallet fra 4.000 til 12.000 flygtninge, der skal 
modtages og boligplaceres i kommunerne i 2015. [adresse] andel af de 12.000 flygtninge udgør 146. 
  
Den 8. januar 2015 indgik KL og regeringen en forståelse (aftale) om integrationsindsatsen. I aftalen indgår, at 
regeringen vil udmønte 125 mio. kr. til investeringer i kommunerne, samt søge tilslutning hos Folketinget til, at der 
herudover ydes et ekstraordinært integrationstilskud på 200 mio. kr. i 2015. 
  
Ud fra den foreløbige udmelding om finansiering af integrationsområdet kan det forventes, at Kalundborg Kommune 
med 146 flygtninge vil modtage ca. 1,5 mio. kr. i investeringstilskud, samt ca. 2,4 mio. kr. i ekstraordinært 
integrationstilskud, i alt 3,9 mio. kr. 
  
Den 22. januar behandlede KL's bestyrelse aftalen med regeringen, og der er enighed om, hvordan processen for 
fordelingen af flygtninge i 2015 skal være. 
  
Fastsættelse af kommunekvoter for 2015 sker efter en proces, hvor kommuner, der ønsker at tage ekstra flygtninge 
udover kvoten (146 i Kalundborg), melder dette ind til KL senest den 1. marts 2015. 
  
Såfremt Kalundborg Kommune ansøger om ekstra flygtninge, vil dette udløse ca. 15.600 kr. pr. flygtning i 
investeringstilskud og ca. 8.000 kr. pr. flygtning i ekstraordinært integrationstilskud, i alt ca. 23.600 kr. pr. flygtning. 
  
  
Skal Kalundborg Kommune modtage flere flygtninge? 
Der lægges med denne sagsfremstilling op til en politisk drøftelse af, hvorvidt Kalundborg Kommune skal anmode 
om at modtage flere flygtninge end de 146, kommunen er tildelt efter de beregnede kommunekvoter. 
  
Der vil være betydelige udfordringer forbundet med at anmode om at modtage flere flygtninge end de 146.  
  
For det første fordi kommunen allerede har en stor udfordring i forhold til at finde boliger til de 146 flygtninge. 
  
For det andet fordi der til de 146 skal lægges evt. familiesammenførte. Antallet af familiesammenførte kendes endnu 
ikke, men erfaringen viser, at med en kvote på 146 vil det endelige antal flygtninge - inkl. familiesammenførte - kunne 
nå op på 300-400 flygtninge. 
  
  
Hvordan skal de ekstra økonomiske midler bruges i Kalundborg? 
Investeringstilskuddet fordeles på baggrund af den andel af flygtninge, som den enkelte kommune modtager ud over 
den oprindelige fordeling, hvilket skal ses som en økonomisk håndsrækning til kommunerne. Kalundborg Kommune 
vil, ud fra det nuværende oplæg med 146 flygtninge, modtage et investeringstilskud på ca. 1,5 mio. kr. 
  
Investeringstilskuddet er en økonomisk håndsrækning til hele kommunen, og bør anvendes bredt til de generelle 
merudgifter såsom rådgivning, administration, folkeskoleundervisning, dagtilbud m.v. Beløbet vil med fordel kunne 
tilføres som en samlet pulje, hvorfra der kan ansøges fra de enkelte enheder. Denne pulje kan administreres politisk. 
  
Det ekstraordinære integrationstilskud vil blive fordelt på baggrund af oplysninger om grundtilskud i 2014 og de 
fastsatte kommunekvoter for 2015. Tilskuddet vil være en håndsrækning til kommuner, som i 2015 oplever udgifter til 
både flygtninge og familie-sammenførte. Kalundborg Kommune kan, ud fra det nuværende oplæg med 146 
flygtninge, og såfremt Folketinget tilslutter sig regeringens oplæg, forvente at modtage ca. 2,4 mio. kr. i 
ekstraordinært integrationstilskud. 
  
BEHANDLING 
Direktionen, Økonomiudvalget, Kommunalbestyrelsen 
  
INDSTILLING 
Social- sundheds- og arbejdsmarkedsdirektøren indstiller,  
· At Kalundborg Kommune ikke anmoder om at modtage flere flygtninge end de 146 kommunen er tildelt efter de 
beregnede kommunekvoter. 
· At investeringstilskuddet på ca. 1,5 mio. kr. og det ekstraordinære integrationstilskud på ca. 2,4 mio. kr. tilføres 
som en samlet pulje, hvorfra der kan ansøges fra de enkelte enheder i kommunen. Denne pulje administreres 
politisk. 
  
ØKONOMISKE KONSEKVENSER 
Ud fra den foreløbige udmelding om finansiering af integrationsområdet kan det forventes, at Kalundborg Kommune 
med 146 flygtninge vil modtage ca. 1,5 mio. kr. i investeringstilskud, samt ca. 2,4 mio. kr. i ekstraordinært 
integrationstilskud, i alt 3,9 mio. kr. 
  
Såfremt Kalundborg Kommune ansøger om ekstra flygtninge, vil dette udløse ca. 15.600 kr. pr. flygtning i 
investeringstilskud og ca. 8.000 kr. pr. flygtning i ekstraordinært integrationstilskud, i alt ca. 23.600 kr. pr. flygtning. 
Økonomiudvalgets møde den 18. februar 2015: 
Økonomiudvalget vedtog at anbefale social- sundheds- og arbejdsmarkedsdirektørens indstilling. 
  
  
  
Kommunalbestyrelsens møde den 25. februar 2015: 
Kommunalbestyrelsen vedtog at godkende Økonomiudvalgets indstilling. 
